次彭介山韻
作者：蕭立之
朝代：宋

paragraphs: 丹崖老屋金精秋，玉虬駕我萬里遊。
黄岑山下有小洞，北湖一曲三年留。
山猿無聲鶴不舞，種玉田荒長琪樹。
仙人驚怪不歸來，閑却劉郎金掌露。
蛩音忽爾聞空虛，吟交憶此湖上居。
賦詩繫賊喙三尺，愧死李志羞曹蜍。
玉雪亭邊無點熱，飛昇臺上留仙轍。
訊速相就君不來，射工含沙能宗孽。
大篇雋永西風前，谷簾水共曾坑煎。
半生吟事入勳業，力田那不逢豐年。
十八灘頭喚歸棹，彫胡米香蘋葉老。
簿書塵裏眼生花，徑欲推敲尋瘦島。